Zagreb, 18.1.2023.

EUROPSKI SUD ZA LJUDSKA PRAVA UTVRDIO DA JE HRVATSKA ODGOVORNA ZA SMRTI I OZLJEDE OSOBA KOJE JE LIŠILA SLOBODE!

**Koliko presuda je potrebno da Hrvatska prestane ubijati izbjeglice i druge migrante?**

**Novu, drugu** [**presudu**](https://hudoc.echr.coe.int/eng?i=001-222311) **koja utvrđuje da Hrvatska krši ljudska prava izbjeglica i drugih migranata jučer je donio Europski sud za ljudska prava (ESLJP). Njome je ostvaren djelić pravde za preminulo troje osoba i teško ozlijeđenog Abdejalila koji su se u to vrijeme nalazili u postaji i pod kontrolom granične policije, a kojima je Hrvatska povrijedila pravo na život.**

Naime, Europski sud za ljudska prava je, u slučaju Daraibou protiv Hrvatske, utvrdio **supstantivnu povredu prava na život zbog požara u pritvoru Postaje granične policije Bajakovo** 2015. godine, koji je prouzročio ozbiljne ozljede mladog Marokanca i smrt trojice njegovih prijatelja te nepoduzimanja mjera kojima bi se zaštitio život ovih ljudi.

Još je jednom Sud utvrdio i kako Hrvatska ne provodi učinkovite istrage. Tako ova presuda  utvrđuje i **proceduralnu povredu prava na život zbog neučinkovite istrage**, odnosno zbog propusta hrvatskih vlasti da procijene nedostatke koji su doveli do incidenta, isprave ih i spriječe slično po život opasno postupanje u budućnosti.

Jednoglasna odluka sudaca donesena je u postupku u kojem marokanskog državljanina Abdeljalila Daraiboua zastupa odvjetnica Lidija Horvat u suradnji s [Centrom za mirovne studije](http://www.cms.hr).

Brojnim izvještajima, dokazima i svjedočanstvima koja govore o kršenjima ljudskih prava izbjeglica i drugih migranata, za koje je poglavito odgovorno Ministarstvo unutarnjih poslova, po drugi put se pridružio i sam Europski sud za ljudska prava. Zabrinjavajuća je upravo razina brutalnosti u kojima je u obje presude utvrđena upravo povreda onog najosnovnijeg - života. Također, i ova presuda, baš kao i ona [prethodna](https://www.cms.hr/system/article_document/doc/755/Dodatak_priop_enju_-_sa_etak_presude_ESLJP.pdf) u slučaju malene Madine Hussiny i njezine obitelji, potvrđuje ono na što CMS godinama upozorava: istrage u kaznena djela počinjena prema izbjeglicama i drugim migrantima su neučinkovite, što pokazuje sustavnost kršenja ljudskih prava izbjeglica i drugih migranata, a više institucija koje trebaju štititi vladavinu prava i ljudska prava - ne rade svoj posao.

Jedna od tih institucija svakako je i sama policija kojoj je dužnost upravo štititi ljude i njihove živote te postupati u skladu sa zakonom. Ono što proizlazi iz obje presude ESLJP-a jest da policija i nakon što je došlo do smrti i povreda ljudi, nakon što je došlo do teških povreda njihovih prava i to dok su bili u rukama same policije, nije učinila korake da tim osobama naknadno pruži zaštitu i sigurnost. Naprotiv, iz navedenih slučajeva vidljivo je da je **postupanje nadležnih institucija za cilj imalo odvratiti ih od ostvarivanja prava, staviti ih u situacije zbog kojih im je bilo nemoguće ostati u Hrvatskoj i onemogućiti im pristup sustavu azila**, ali i pristup pravnim lijekovima kojima bi mogli zaštititi svoja prava.

Naime, **dvije godine od kobne nesreće, Hrvatska mladom Marokancu, koji je pukom srećom preživio, ne samo da nije odobrila međunarodnu zaštitu, već ga je bez objašnjenja proglasila i sigurnosnom prijetnjom za Hrvatsku, pa ga 2018. deportirala u Maroko i zabranila mu ulazak u Hrvatsku na pet godina.**

I dok se Vlada busa u prsa ulaskom u Schengen, sve je više presuda koje dokazuju da nije sposobna štititi živote na našim granicama - sada vanjskim granicama Schengena. O načinu na koji radi policija na granici dovoljno je pročitati navedene dvije presude ESLJP-a, kad se već na tisuće svjedočanstava, izvještaje, snimke i medicinsku dokumentaciju uporno zatvara oči.

U ovom slučaju Sud je naveo kako je jedan od propusta koji je doveo do kršenja prava na život propust institucija da sprječi slične greške u budućnosti. Podsjećamo da je Centar za mirovne studije prije dvije godine tražio hitnu smjenu onih koji snose zapovjednu i političku odgovornost, no premijer je to odbio učiniti. Stoga danas, nakon nove presude samo pitamo: „*Premijeru Plenkoviću, zašto ne želite spriječiti kršenja prava na život u budućnosti? Hoće li za smrti za koje je odgovorna Hrvatska itko odgovarati?“*

Cijelo priopćenje nalazi se i [ovdje](https://www.cms.hr/hr/azil-i-integracijske-politike/europski-sud-za-ljudska-prava-utvrdio-da-je-hrvatska-odgovorna-za-smrti-i-ozljede-osoba-koje-je-lisila-slobode), a za sve dogovore o medijskim izjavama, slobodno kontaktirajte Lovorku Šošić na lovorka.sosic@cms.hr ili na 0981898457.